

**APPORT FRA KOMMISSIONEN TIL EUROPA-PARLAMENTET OG RÅDET**

**om udøvelsen af de beføjelser til at vedtage delegerede retsakter, der er tillagt Kommissionen i henhold til Rådets forordning (EF) nr. 577/98 om gennemførelse af en stikprøveundersøgelse vedrørende arbejdsstyrken i Fællesskabet**

1. **Baggrund**

Rådets forordning (EF) nr. 577/98 om gennemførelse af en stikprøveundersøgelse vedrørende arbejdsstyrken i Fællesskabet[[1]](#footnote-1) blev ændret ved Europa-Parlamentets og Rådets forordning (EU) nr. 545/2014 af 15. maj 2014[[2]](#footnote-2) for at afspejle den sondring mellem delegerede retsakter og gennemførelsesretsakter, der er indført ved Lissabontraktaten, ligesom der ved samme forordning blev indført en bestemmelse om finansiering af ad hoc-moduler.

Ved artikel 4, stk. 2, og artikel 7a i Rådets forordning (EF) nr. 577/98, som ændret, tillægges Kommissionen beføjelse til at vedtage delegerede retsakter i overensstemmelse med artikel 7c:

* med hensyn til justering af listen over undersøgelsesvariabler, jf. listen over 14 grupper af undersøgelseskarakteristika, som den tekniske og teoretiske udvikling har nødvendiggjort: artikel 4, stk. 2
* med hensyn til fastsættelse af et treårigt program med ad hoc-moduler: artikel 7a.

1. **Retsgrundlag**

I henhold til artikel 7c i forordning (EF) nr. 577/98 gælder beføjelsen til at vedtage delegerede retsakter i en periode på fem år fra den 18. juni 2014. Beføjelsen forlænges stiltiende i perioder på fem år, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode.

Kommissionen er forpligtet til at udarbejde en rapport vedrørende delegationen af beføjelser senest ni måneder inden udløbet af femårsperioden.

Nærværende rapport opfylder dette krav.

1. **Kommissionens udøvelse af delegerede beføjelser i henhold til forordning (EF) nr. 577/98**

Kommissionen har vedtaget følgende to delegerede retsakter: Kommissionens delegerede forordning (EU) nr. 1397/2014[[3]](#footnote-3) og Kommissionens delegerede forordning (EU) 2016/1851[[4]](#footnote-4).

* **Kommissionens delegerede forordning (EU) nr. 1397/2014**

Ved artikel 7a, stk. 4, i forordning (EF) nr. 577/98, som ændret ved forordning (EU) nr. 545/2014, tillægges Kommissionen beføjelse til at vedtage et treårigt program med ad hoc-moduler. For hvert ad hoc-modul skal der i programmet være angivet emne og referenceperiode samt delmoduler med en beskrivelse af, hvilket område hvert delmodul dækker.

Programmet med ad hoc-moduler for stikprøveundersøgelsen vedrørende arbejdsstyrken for årene 2016 til 2018 blev vedtaget ved Kommissionens forordning (EU) nr. 318/2013[[5]](#footnote-5). Heri er der angivet emne og referenceperiode for hvert af de tre ad hoc-moduler.

I forbindelse med at de beføjelser, der er tillagt Kommissionen ved forordning (EF) nr. 577/98, blev bragt i overensstemmelse med de nye institutionelle rammer, fastslog lovgiveren bl.a., at der burde indgå yderligere oplysninger i programmet med ad hoc-moduler. Kommissionen blev således pålagt at medtage yderligere oplysninger i sit program med ad hoc-moduler. Programmet med ad hoc-moduler for årene 2016 til 2018 blev derfor ændret.

Ved Kommissionens delegerede forordning (EU) nr. 1397/2014 ændredes forordning (EU) nr. 318/2013, idet det blev fastsat, hvilke yderligere oplysninger der nu skal indgå i programmet med ad hoc-moduler, nærmere bestemt listen over delmoduler og en beskrivelse af hvert af disse.

De tre ad hoc-moduler er følgende:

1. unge på arbejdsmarkedet (referenceperiode: 2016)
2. selvstændig erhvervsvirksomhed (referenceperiode: 2017)
3. forening af arbejdsliv og familieliv (referenceperiode: 2018).

Kommissionen har afholdt relevante høringer under det forberedende arbejde til denne delegerede forordning. Der var indbudt nationale eksperter til mødet i juni 2014 i arbejdsgruppen for arbejdsmarkedsstatistikker. Konklusionerne af mødet blev efterfølgende rundsendt til mødedeltagerne.

Kommissionen har underrettet både Europa-Parlamentet og Rådet om resultaterne af høringen.

Kommissionen vedtog den delegerede forordning den 22. oktober 2014 og underrettede Europa-Parlamentet og Rådet. Hverken Europa-Parlamentet eller Rådet gjorde indsigelse mod den delegerede forordning inden for den almindelige frist på to måneder. Efter udløbet af fristen på to måneder blev den delegerede forordning offentliggjort i *Den Europæiske Unions Tidende* den 30. december 2014, hvorefter den trådte i kraft den 19. januar 2015.

* **Kommissionens delegerede forordning (EU) 2016/1851**

Den anden af Kommissionens delegerede forordninger blev vedtaget for at præcisere elementerne i det nye program med ad hoc-moduler for årene 2019, 2020 og 2021.

Herved dækkes behovet for omfattende og sammenlignelige data om arbejdstilrettelæggelse og arbejdstidsordninger og for mere detaljerede data om deltagelse på arbejdsmarkedet for at kunne overvåge opfyldelsen af de fælles målsætninger i Europa 2020-strategien. For hvert ad hoc-modul var der i programmet angivet emne og referenceperiode samt delmoduler med en beskrivelse af, hvilket område hvert delmodul dækker.

De tre ad hoc-moduler er følgende:

1. arbejdstilrettelæggelse og arbejdstidsordninger (referenceperiode: 2019)
2. arbejdsulykker og andre erhvervsrelaterede sundhedsproblemer (referenceperiode: 2020)
3. arbejdsmarkedssituationen for migranter og deres nærmeste efterkommere (referenceperiode: 2021).

Kommissionen har afholdt relevante høringer under det forberedende arbejde til denne delegerede forordning. Den hørte nationale eksperter, som var indbudt til ekspertmøder, for at drøfte udkastet til den delegerede retsakt. Høringen fandt sted på møderne i arbejdsgruppen for arbejdsmarkedsstatistikker den 24.-25. juni 2014, den 10.-11. december 2014 og den 7.-8. december 2015.

De europæiske socialstatistikchefer blev også hørt på deres møde den 23.-24. februar 2016.

Endelig blev generaldirektørerne for medlemsstaternes nationale statistiske kontorer også hørt på et møde, der blev afholdt for at drøfte dette spørgsmål den 18. maj 2016.

Kommissionen har underrettet både Europa-Parlamentet og Rådet om resultaterne af høringen.

Kommissionen vedtog den delegerede forordning den 14. juni 2016 og underrettede Europa-Parlamentet og Rådet. Hverken Europa-Parlamentet eller Rådet gjorde indsigelse mod den delegerede forordning inden for den almindelige frist på to måneder. Efter udløbet af fristen på to måneder blev den delegerede forordning offentliggjort i *Den Europæiske Unions Tidende* den 20. oktober 2016, og den trådte i kraft den 9. november 2016.

**Konklusion**

Kommissionen har udøvet sine tillagte delegerede beføjelser korrekt og opfordrer Europa-Parlamentet og Rådet til at tage denne rapport til efterretning.

Kommissionen mener, at den fortsat bør have disse beføjelser, da det i fremtiden kan blive nødvendigt at vedtage delegerede retsakter for yderligere ad hoc-moduler i henhold til artikel 4, stk. 2, og artikel 7a i Rådets forordning (EF) nr. 577/98.

1. Rådets forordning (EF) nr. 577/98 af 9. marts 1998 om gennemførelse af en stikprøveundersøgelse vedrørende arbejdsstyrken i Fællesskabet (EFT L 77 af 14.3.1998, s. 3). [↑](#footnote-ref-1)
2. EUT L 163 af 29.5.2014, s. 10. [↑](#footnote-ref-2)
3. Kommissionens delegerede forordning (EU) nr. 1397/2014 af 22. oktober 2014 om ændring af forordning (EU) nr. 318/2013 om vedtagelse af programmet med ad hoc-moduler for årene 2016 til 2018 til brug for den stikprøveundersøgelse vedrørende arbejdsstyrken, som er omhandlet i Rådets forordning (EF) nr. 577/98 (EUT L 370 af 30.12.2014, s. 42). [↑](#footnote-ref-3)
4. Kommissionens delegerede forordning (EU) 2016/1851 af 14. juni 2016 om vedtagelse af programmet med ad hoc-moduler for årene 2019, 2020 og 2021 til brug for den stikprøveundersøgelse vedrørende arbejdsstyrken, som er omhandlet i Rådets forordning (EF) nr. 577/98 (EUT L 284 af 20.10.2016, s. 1). [↑](#footnote-ref-4)
5. Kommissionens forordning (EU) nr. 318/2013 af 8. april 2013 om vedtagelse af programmet med ad hoc-moduler for årene 2016 til 2018 til brug for den stikprøveundersøgelse vedrørende arbejdsstyrken, som er omhandlet i Rådets forordning (EF) nr. 577/98 (EUT L 99 af 9.4.2013, s. 11). [↑](#footnote-ref-5)